CELEX: 32020R0444
Language: el
Date: 2020-03-25 00:00:00
Title: Εκτελεστικός κανονισμός (ΕΕ) 2020/444 της Επιτροπής της 25ης Μαρτίου 2020 για την ακύρωση τιμολογίων που εκδόθηκαν από την εταιρεία Wuxi Suntech Power Co. Ltd κατά παραβίαση της ανάληψης υποχρέωσης που καταργήθηκε με τον εκτελεστικό κανονισμό (ΕΕ) 2017/1570

26.3.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 92/10
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/444 ΤΗΣ ΕΠΙΤΡΟΠΗΣ
         της 25ης Μαρτίου 2020
         για την ακύρωση τιμολογίων που εκδόθηκαν από την εταιρεία Wuxi Suntech Power Co. Ltd κατά παραβίαση της ανάληψης υποχρέωσης που καταργήθηκε με τον εκτελεστικό κανονισμό (ΕΕ) 2017/1570
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως τα άρθρα 8 και 14,
         Έχοντας υπόψη τον κανονισμό (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (2), και ιδίως τα άρθρα 13 και 24,
         Έχοντας υπόψη τον εκτελεστικό κανονισμό (ΕΕ) αριθ. 1238/2013 του Συμβουλίου, της 2ας Δεκεμβρίου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών), καταγωγής ή προέλευσης Λαϊκής Δημοκρατίας της Κίνας (3), και ιδίως το άρθρο 3,
         Έχοντας υπόψη τον εκτελεστικό κανονισμό (ΕΕ) αριθ. 1239/2013 του Συμβουλίου, της 2ας Δεκεμβρίου 2013, για την επιβολή οριστικού αντισταθμιστικού δασμού σχετικά με τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες) καταγωγής ή προέλευσης Λαϊκής Δημοκρατίας της Κίνας (4), και ιδίως το άρθρο 2,
         Έχοντας υπόψη τον εκτελεστικό κανονισμό (ΕΕ) 2017/366 της Επιτροπής, της 1ης Μαρτίου 2017, για την επιβολή οριστικών αντισταθμιστικών δασμών στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας, ύστερα από επανεξέταση ενόψει της λήξης ισχύος των μέτρων σύμφωνα με το άρθρο 18 παράγραφος 2 του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου, και για την περάτωση της μερικής ενδιάμεσης επανεξέτασης σύμφωνα με το άρθρο 19 παράγραφος 3 του κανονισμού (ΕΕ) 2016/1037 (5),
         Έχοντας υπόψη τον εκτελεστικό κανονισμό (ΕΕ) 2017/367 της Επιτροπής, της 1ης Μαρτίου 2017, για την επιβολή οριστικού δασμού αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας, ύστερα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου, και για την περάτωση της μερικής ενδιάμεσης επανεξέτασης σύμφωνα με το άρθρο 11 παράγραφος 3 του κανονισμού (ΕΕ) 2016/1036 (6),
         Έχοντας υπόψη τον εκτελεστικό κανονισμό (ΕΕ) 2017/1570 της Επιτροπής, της 15ης Σεπτεμβρίου 2017, για την τροποποίηση του εκτελεστικού κανονισμού (ΕΕ) 2017/366 και του εκτελεστικού κανονισμού (ΕΕ) 2017/367 για την επιβολή οριστικών αντισταθμιστικών δασμών και οριστικού δασμού αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας και για την κατάργηση της εκτελεστικής απόφασης 2013/707/ΕΕ για τη βεβαίωση της αποδοχής ανάληψης υποχρέωσης που προτάθηκε στο πλαίσιο των διαδικασιών αντιντάμπινγκ και κατά των επιδοτήσεων όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (δηλαδή κυψελών) καταγωγής ή προέλευσης Λαϊκής Δημοκρατίας της Κίνας κατά την περίοδο εφαρμογής των οριστικών μέτρων (7),
         Εκτιμώντας τα ακόλουθα:
         A.   ΑΝΑΛΗΨΗ ΥΠΟΧΡΕΩΣΗΣ ΚΑΙ ΑΛΛΑ ΜΕΤΡΑ
         
         
                     (1)
                  
                  
                     Με τον εκτελεστικό κανονισμό (ΕΕ) αριθ. 1238/2013, το Συμβούλιο επέβαλε οριστικό δασμό αντιντάμπινγκ στις εισαγωγές προς την Ένωση συστοιχιών και κυψελών («το υπό εξέταση προϊόν») καταγωγής ή προέλευσης Λαϊκής Δημοκρατίας της Κίνας (η «ΛΔΚ»). Με τον εκτελεστικό κανονισμό (ΕΕ) αριθ. 1239/2013, το Συμβούλιο επέβαλε επίσης οριστικό αντισταθμιστικό δασμό στις εισαγωγές του υπό εξέταση προϊόντος στην Ένωση.
                  
               
                     (2)
                  
                  
                     Το Εμπορικό Επιμελητήριο της Κίνας για τις Εισαγωγές και Εξαγωγές Μηχανημάτων και Ηλεκτρονικών Προϊόντων (στο εξής: CCCME) υπέβαλε στην Επιτροπή, για λογαριασμό ομάδας παραγωγών-εξαγωγέων, συμπεριλαμβανομένων των συνδεδεμένων μερών τους, προσφορά ανάληψης υποχρέωσης ως προς τις τιμές. Με την απόφαση 2013/423/ΕΕ (8) η Επιτροπή αποδέχθηκε την εν λόγω ανάληψη υποχρέωσης ως προς τις τιμές όσον αφορά τον προσωρινό δασμό αντιντάμπινγκ. Έπειτα από την κοινοποίηση για την τροποποίηση της ανάληψης υποχρέωσης ως προς τις τιμές που υπέβαλε η ομάδα παραγωγών-εξαγωγέων από κοινού με το CCCME, η Επιτροπή, με την απόφαση 2013/707/ΕΕ, της 4ης Δεκεμβρίου 2013 (9), επιβεβαίωσε την αποδοχή της τροποποιημένης ανάληψης υποχρέωσης ως προς τις τιμές κατά την περίοδο εφαρμογής των οριστικών μέτρων αντιντάμπινγκ και των αντισταθμιστικών μέτρων («η ανάληψη υποχρέωσης»). Η ανάληψη υποχρέωσης έγινε δεκτή, μεταξύ άλλων, για την εταιρεία Wuxi Suntech Power Co. Ltd, η οποία καλύπτεται από τον πρόσθετο κωδικό TARIC B796 («Wuxi Suntech»).
                  
               
                     (3)
                  
                  
                     Η Επιτροπή εξέδωσε επίσης απόφαση για την αποσαφήνιση της εφαρμογής της ανάληψης υποχρέωσης (10) και 15 κανονισμούς για την ανάκληση της αποδοχής ανάληψης υποχρέωσης για διάφορους παραγωγούς-εξαγωγείς και, κατά περίπτωση, για την ακύρωση των τιμολογίων ανάληψης υποχρέωσης (11).
                  
               
                     (4)
                  
                  
                     Με τους εκτελεστικούς κανονισμούς (ΕΕ) 2016/185 (12) και (ΕΕ) 2016/184 (13), η Επιτροπή επέκτεινε τον οριστικό δασμό αντιντάμπινγκ και τον οριστικό αντισταθμιστικό δασμό που επιβλήθηκαν στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών) καταγωγής ή προέλευσης ΛΔΚ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (π.χ. κυψελών) προέλευσης Μαλαισίας και Ταϊβάν με εξαίρεση ορισμένους αυθεντικούς παραγωγούς.
                  
               
                     (5)
                  
                  
                     Με τον εκτελεστικό κανονισμό (ΕΕ) 2017/367 (ο «κανονισμός έρευνας επανεξέτασης ενόψει της λήξης ισχύος των μέτρων αντιντάμπινγκ»), η Επιτροπή επέκτεινε τον οριστικό δασμό αντιντάμπινγκ στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης ΛΔΚ, ύστερα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του βασικού κανονισμού αντιντάμπινγκ, και για την περάτωση της μερικής ενδιάμεσης επανεξέτασης σύμφωνα με το άρθρο 11 παράγραφος 3 του κανονισμού (ΕΕ) 2016/1036 (ο «βασικός κανονισμός αντιντάμπινγκ»).
                  
               
                     (6)
                  
                  
                     Με τον εκτελεστικό κανονισμό (ΕΕ) 2017/366 (ο «κανονισμός έρευνας επανεξέτασης ενόψει της λήξης ισχύος των μέτρων κατά των επιδοτήσεων»), η Επιτροπή επέκτεινε τον οριστικό αντισταθμιστικό δασμό στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης ΛΔΚ, ύστερα από επανεξέταση ενόψει της λήξης ισχύος των μέτρων και για την περάτωση της μερικής ενδιάμεσης επανεξέτασης σύμφωνα με το άρθρο 18 παράγραφος 2 και το άρθρο 19 παράγραφος 3 του κανονισμού (ΕΕ) 2016/1037 (ο «βασικός κανονισμός κατά των επιδοτήσεων»).
                  
               
                     (7)
                  
                  
                     Με τον εκτελεστικό κανονισμό (ΕΕ) 2017/1570 (ο «κανονισμός για την κατάργηση») η Επιτροπή κατάργησε την ανάληψη υποχρέωσης.
                  
               
                     (8)
                  
                  
                     Με τις ανακοινώσεις 2018/C 310/06 (14) και 2018/C 310/07 (15) η Επιτροπή γνωστοποίησε ότι ο δασμός αντιντάμπινγκ και ο δασμός κατά των επιδοτήσεων στις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών τους στοιχείων (δηλαδή κυψελών) καταγωγής ή προέλευσης ΛΔΚ έληξε στις 3 Σεπτεμβρίου 2018.
                  
               Β.   ΟΡΟΙ ΤΗΣ ΑΝΑΛΗΨΗΣ ΥΠΟΧΡΕΩΣΗΣ
         
         
                     (9)
                  
                  
                     Σύμφωνα με τους όρους της ανάληψης υποχρέωσης, οι παραγωγοί-εξαγωγείς συμφώνησαν, μεταξύ άλλων, να μην πωλήσουν το υπό εξέταση προϊόν στον πρώτο ανεξάρτητο πελάτη στην Ένωση σε τιμή χαμηλότερη από μια συγκεκριμένη ελάχιστη τιμή εισαγωγής («η ΕΤΕ»). Η ΕΤΕ αποτελούσε το αντικείμενο τριμηνιαίου μηχανισμού προσαρμογής με βάση τις διεθνείς τιμές αγοράς των συστοιχιών που ανέφερε η βάση δεδομένων Bloomberg.
                  
               
                     (10)
                  
                  
                     Οι παραγωγοί-εξαγωγείς συμφώνησαν επίσης να πωλούν το υπό εξέταση προϊόν μόνον μέσω άμεσων πωλήσεων. Για τους σκοπούς της ανάληψης υποχρέωσης, ως άμεση πώληση ορίστηκε η πώληση είτε στον πρώτο ανεξάρτητο πελάτη στην Ένωση είτε μέσω συνδεδεμένου μέρους στην Ένωση που αναφέρεται στην ανάληψη υποχρέωσης.
                  
               
                     (11)
                  
                  
                     Οι όροι της ανάληψης υποχρέωσης ανέφεραν επίσης λεπτομερώς τις υποχρεώσεις υποβολής εκθέσεων του εξαγωγέα στην Επιτροπή και το γεγονός ότι η μη συμμόρφωση με τις εν λόγω υποχρεώσεις συνιστά παραβίαση της ανάληψης υποχρέωσης.
                  
               
                     (12)
                  
                  
                     Οι υποχρεώσεις υποβολής εκθέσεων στο πλαίσιο της ανάληψης υποχρέωσης όριζαν ότι κάθε εξαγωγέας υπέβαλε στην Επιτροπή, μεταξύ άλλων, τριμηνιαίες εκθέσεις σχετικά με τις άμεσες πωλήσεις του σε ανεξάρτητους πελάτες στην Ένωση, τις πωλήσεις του σε συνδεδεμένα μέρη, όπως καταγράφεται στην ανάληψη υποχρέωσης, στην Ένωση και τις πωλήσεις των συνδεδεμένων με αυτόν μερών, όπως καταγράφεται στην ανάληψη υποχρέωσης, στον πρώτο ανεξάρτητο πελάτη στην Ένωση. Αυτό συνεπαγόταν ότι τα στοιχεία που περιλαμβάνονταν στις εν λόγω τριμηνιαίες εκθέσεις έπρεπε να είναι πλήρη και ορθά και ότι οι δηλωμένες συναλλαγές συμμορφώνονταν πλήρως με τους όρους της ανάληψης υποχρέωσης. Η υποβολή εκθέσεων για τις μεταπωλήσεις στην Ένωση αποτελούσε ιδιαίτερη υποχρέωση, όταν το υπό εξέταση προϊόν πωλείτο στον πρώτο ανεξάρτητο πελάτη μέσω συνδεδεμένου εισαγωγέα, όπως καταγράφεται στην ανάληψη υποχρέωσης. Μόνο αυτές οι εκθέσεις παρείχαν τη δυνατότητα στην Επιτροπή να ελέγξει αν η τιμή μεταπώλησης του συνδεδεμένου εισαγωγέα στον πρώτο ανεξάρτητο πελάτη ήταν σύμφωνη με την ΕΤΕ.
                  
               
                     (13)
                  
                  
                     Σύμφωνα με την ανάληψη υποχρέωσης, κάθε παραγωγός-εξαγωγέας ευθυνόταν επίσης για τις παραβιάσεις καθενός από τα συνδεδεμένα μέρη του, είτε καθορίζονταν στην ανάληψη υποχρέωσης είτε όχι.
                  
               
                     (14)
                  
                  
                     Ομοίως, οι παραγωγοί-εξαγωγείς είχαν επίσης αναλάβει την υποχρέωση να συμβουλεύονται την Επιτροπή σχετικά με τυχόν δυσκολίες ή ερωτήσεις, τεχνικής ή άλλης φύσης, που ήταν δυνατόν να προκύψουν κατά την εφαρμογή της ανάληψης υποχρέωσης.
                  
               Γ.   ΚΑΤΑΡΓΗΣΗ ΤΗΣ ΑΝΑΛΗΨΗΣ ΥΠΟΧΡΕΩΣΗΣ
         
         
                     (15)
                  
                  
                     Η ανάληψη υποχρέωσης είχε γίνει αρχικά αποδεκτή από περισσότερες από 120 εταιρείες/ομίλους εταιρειών. Στο μεταξύ, η Επιτροπή ανακάλεσε την αποδοχή της ανάληψης υποχρέωσης για 19 εταιρείες. Διαπιστώθηκε ότι δεκαεπτά από τις εν λόγω εταιρείες είχαν παραβιάσει την ανάληψη υποχρέωσης, ενώ οι υπόλοιπες δύο εταιρείες εφάρμοζαν επιχειρηματικά μοντέλα τα οποία καθιστούσαν πρακτικά αδύνατη την παρακολούθηση της συμμόρφωσής τους με την ανάληψη υποχρέωσης. Επιπλέον, άλλες 16 κινεζικές εταιρείες ανακάλεσαν οικειοθελώς την ανάληψη υποχρέωσης.
                  
               
                     (16)
                  
                  
                     Με τον κανονισμό για την κατάργηση, η Επιτροπή κατάργησε την ανάληψη υποχρέωσης και επέβαλε έναν μεταβλητό δασμό με τη μορφή ελάχιστης τιμής εισαγωγής (η «ΕΤΕ μεταβλητού δασμού»). Η ΕΤΕ μεταβλητού δασμού είχε ως αποτέλεσμα οι επιλέξιμες εισαγωγές με δηλωμένη τιμή ίση ή ανώτερη της ΕΤΕ να μην υπόκεινται σε δασμούς. Επιπλέον, οι τελωνειακές αρχές θα επιβάλουν αμέσως δασμούς εάν το προϊόν εισάγεται σε τιμή χαμηλότερη του μεταβλητού δασμού από την ΕΤΕ. Ο κανονισμός για την κατάργηση τέθηκε σε ισχύ την 1η Οκτωβρίου 2017 και, ως εκ τούτου, εφαρμόζεται ratione temporis μόνο στις εισαγωγές που πραγματοποιούνται κατά ή μετά την ημερομηνία αυτή.
                  
               
                     (17)
                  
                  
                     Κατά τον χρόνο έναρξης ισχύος του κανονισμού για την κατάργηση, την 1η Οκτωβρίου 2017, η Επιτροπή εξακολούθησε να διενεργεί έρευνες σχετικά με την τήρηση της ανάληψης υποχρέωσης για τα τιμολόγια της ανάληψης υποχρέωσης που εκδόθηκαν πριν από την ημερομηνία αυτή και θεώρησε σκόπιμη την έναρξη νέων ερευνών για τα τιμολόγια τα οποία είχαν εκδοθεί ενόσω η ανάληψη υποχρέωσης ήταν ακόμη σε ισχύ. Για τις εν λόγω έρευνες, θα προέκυπτε τελωνειακή οφειλή κατά την αποδοχή της διασάφησης για θέση σε ελεύθερη κυκλοφορία στις ακόλουθες περιπτώσεις: α) αν αποδεικνυόταν, όσον αφορά εισαγωγές που τιμολογούνται από εταιρείες που υπόκεινται στην ανάληψη υποχρέωσης, ότι δεν πληρούνταν ένας ή περισσότεροι όροι της ανάληψης υποχρέωσης· ή β) αν η Επιτροπή διαπίστωνε παραβίαση της ανάληψης υποχρέωσης, εκδίδοντας κανονισμό ή απόφαση που αναφερόταν σε συγκεκριμένες συναλλαγές και χαρακτήριζε άκυρα τα σχετικά τιμολόγια ανάληψης υποχρέωσης. Ομοίως, τα τιμολόγια που εκδόθηκαν πριν από την 1η Οκτωβρίου 2017 βάσει του παλαιού καθεστώτος, τα οποία χρησιμοποιήθηκαν ως εμπορικά τιμολόγια για εισαγωγές από την 1η Οκτωβρίου 2017 και έπειτα, μπορούν να ακυρωθούν.
                  
               
                     (18)
                  
                  
                     Με τον εκτελεστικό κανονισμό (ΕΕ) 2018/1551 (16) και τον εκτελεστικό κανονισμό (ΕΕ) 2019/1329 (17), η Επιτροπή ακύρωσε τιμολόγια που είχαν εκδοθεί από τρεις παραγωγούς-εξαγωγείς κατά παραβίαση της ανάληψης υποχρέωσης ενώ βρισκόταν ακόμη σε ισχύ.
                  
               Δ.   ΕΛΕΓΧΟΣ ΤΩΝ ΠΑΡΑΓΩΓΩΝ-ΕΞΑΓΩΓΕΩΝ
         
         
                     (19)
                  
                  
                     Βάσει του άρθρου 8 παράγραφος 7, του άρθρου 8 παράγραφος 9 και του άρθρου 14 παράγραφος 7 του βασικού κανονισμού αντιντάμπινγκ και του άρθρου 13 παράγραφος 7, του άρθρου 13 παράγραφος 9 και του άρθρου 24 παράγραφος 7 του βασικού κανονισμού κατά των επιδοτήσεων, η Επιτροπή έλαβε γνώση των αποδεικτικών στοιχείων που υποβλήθηκαν από την εταιρεία Wuxi Suntech ενώπιον των γερμανικών τελωνειακών αρχών όσον αφορά τη συμμόρφωσή της με την ανάληψη υποχρέωσης. Η Επιτροπή ανέλυσε περαιτέρω τις πληροφορίες που της υπέβαλε η εταιρεία Wuxi Suntech στο πλαίσιο των υποχρεώσεών της για την υποβολή εκθέσεων.
                  
               
                     (20)
                  
                  
                     Τα πορίσματα που παρατίθενται στις αιτιολογικές σκέψεις 21 έως 23 κατωτέρω αφορούν τις εικαζόμενες παραβιάσεις της ανάληψης υποχρέωσης από την εταιρεία Wuxi Suntech ενώ αυτή βρισκόταν ακόμη σε ισχύ.
                  
               Ε.   ΛΟΓΟΙ ΓΙΑ ΤΗΝ ΑΚΥΡΩΣΗ ΤΩΝ ΤΙΜΟΛΟΓΙΩΝ ΑΝΑΛΗΨΗΣ ΥΠΟΧΡΕΩΣΗΣ
         
         
                     (21)
                  
                  
                     Ενώ η ανάληψη υποχρέωσης ήταν σε ισχύ η εταιρεία Wuxi Suntech είχε τρεις συνδεδεμένους εισαγωγείς στην Ένωση, συγκεκριμένα τις εταιρείες Suntech Power Deutschland GmbH («Suntech Deutschland») στη Γερμανία, Suntech Power Italy Co. Srl («Suntech Italy») στην Ιταλία και Suntech Europe France («Suntech France») στη Γαλλία. Οι εν λόγω εταιρείες καταγράφονται στην ανάληψη υποχρέωσης ως συνδεδεμένα μέρη με την εταιρεία Wuxi Suntech. Η Wuxi Suntech δεν ζήτησε ποτέ να ανακληθεί η ανάληψη υποχρέωσης για τα εν λόγω συνδεδεμένα μέρη.
                  
               
                     (22)
                  
                  
                     Το 2018, στο πλαίσιο της δικαστικής υπόθεσης C-226/18 (18), έγινε γνωστό στην Επιτροπή ότι διάφορα τιμολόγια από την εταιρεία Wuxi Suntech προς την εταιρεία Suntech Deutschland με χρονολογία 2014 προσκομίστηκαν για εκτελωνισμό στη Γερμανία χωρίς να έχουν αναφερθεί στην Επιτροπή ως μεταπωλήσεις στο πλαίσιο της ανάληψης υποχρέωσης, παραβιάζοντας με τον τρόπο αυτό τις διατάξεις της ανάληψης υποχρέωσης, όπως περιγράφεται στις αιτιολογικές σκέψεις 9 και 12 πιο πάνω.
                  
               
                     (23)
                  
                  
                     Η Επιτροπή, έπειτα από λεπτομερή εξέταση στο σύστημα παρακολούθησης των αναλήψεων υποχρεώσεων, εντόπισε 28 συναλλαγές από τη Wuxi Suntech στη Suntech Deutschland, δύο συναλλαγές από τη Wuxi Suntech στη Suntech Italy, και οκτώ συναλλαγές από τη Wuxi Suntech στη Suntech France οι οποίες δεν είχαν αναφερθεί ως μεταπωλήσεις (19), όπως απαιτείται σύμφωνα με τους όρους της ανάληψης υποχρέωσης.
                  
               ΣΤ.   ΣΧΕΤΙΚΑ ΤΙΜΟΛΟΓΙΑ ΑΝΑΛΗΨΗΣ ΥΠΟΧΡΕΩΣΗΣ
         
         
                     (24)
                  
                  
                     Οι πωλήσεις της εταιρείας Wuxi Suntech κατά παραβίαση της ανάληψης υποχρέωσης (αιτιολογικές σκέψεις 21-23) συνδέονται με τα ακόλουθα τιμολόγια ανάληψης υποχρέωσης:
                     
                                 Αριθμός εμπορικού τιμολογίου που συνοδεύει εμπορεύματα τα οποία υπόκεινται σε ανάληψη υποχρέωσης
                              
                              
                                 Ημερομηνία
                              
                           
                                 SFDE20140601~0640
                              
                              
                                 30.6.2014
                              
                           
                                 SFDE20140245~0284
                              
                              
                                 30.6.2014
                              
                           
                                 SFDE20140165~0204
                              
                              
                                 30.6.2014
                              
                           
                                 SFDE20140001~0002
                              
                              
                                 13.6.2014
                              
                           
                                 SFDE20140005~0044
                              
                              
                                 30.6.2014
                              
                           
                                 SFDE20140481~0520
                              
                              
                                 30.6.2014
                              
                           
                                 SFDE20140045~0084
                              
                              
                                 30.6.2014
                              
                           
                                 SFDE20140365~0404
                              
                              
                                 30.6.2014
                              
                           
                                 SFDE20140285~0324
                              
                              
                                 30.6.2014
                              
                           
                                 SFDE20140561~0600
                              
                              
                                 30.6.2014
                              
                           
                                 SFDE20140325~0364
                              
                              
                                 30.6.2014
                              
                           
                                 SFDE20140721~0760
                              
                              
                                 30.6.2014
                              
                           
                                 SFDE20140125~0164
                              
                              
                                 30.6.2014
                              
                           
                                 SFDE20140761~0800
                              
                              
                                 30.6.2014
                              
                           
                                 SFDE20140445~0480
                              
                              
                                 30.6.2014
                              
                           
                                 SFDE20140641~0680
                              
                              
                                 30.6.2014
                              
                           
                                 SFDE20140521~0560
                              
                              
                                 30.6.2014
                              
                           
                                 SFDE20140205~0244
                              
                              
                                 30.6.2014
                              
                           
                                 SFDE20140681~0720
                              
                              
                                 30.6.2014
                              
                           
                                 SFDE20140405~0444
                              
                              
                                 30.6.2014
                              
                           
                                 SFDE20140085~0124
                              
                              
                                 30.6.2014
                              
                           
                                 SFDE20140003~0004
                              
                              
                                 11.7.2014
                              
                           
                                 REF0001~0040
                              
                              
                                 19.9.2014
                              
                           
                                 REF_EXWX0023~0027
                              
                              
                                 19.9.2014
                              
                           
                                 REF_EXWX0001~0022
                              
                              
                                 19.9.2014
                              
                           
                                 0308001312-009
                              
                              
                                 21.5.2014
                              
                           
                                 0308001312-015
                              
                              
                                 17.7.2014
                              
                           
                                 Lavansol201400001
                              
                              
                                 13.3.2014
                              
                           
               Ζ.   ΓΡΑΠΤΕΣ ΠΑΡΑΤΗΡΗΣΕΙΣ ΚΑΙ ΑΚΡΟΑΣΕΙΣ
         
         
                     (25)
                  
                  
                     Τα ενδιαφερόμενα μέρη ενημερώθηκαν σχετικά με τα πορίσματα, και ιδίως για την πρόθεση ακύρωσης των τιμολογίων ανάληψης υποχρέωσης. Τα ενδιαφερόμενα μέρη είχαν την ευκαιρία να εκφράσουν τις απόψεις τους και να διατυπώσουν τις παρατηρήσεις τους σύμφωνα με το άρθρο 8 παράγραφος 9 του βασικού κανονισμού αντιντάμπινγκ και το άρθρο 13 παράγραφος 9 του βασικού κανονισμού κατά των επιδοτήσεων.
                  
               
                     (26)
                  
                  
                     Η εταιρεία Wuxi Suntech υπέβαλε γραπτές παρατηρήσεις στις 29 Ιουλίου 2019, στις 4 Σεπτεμβρίου 2019, στις 26 Σεπτεμβρίου 2019, στις 20 Ιανουαρίου 2020 και στις 3 Μαρτίου 2020.
                  
               
                     (27)
                  
                  
                     Στις 28 Αυγούστου 2019 και στις 7 Φεβρουαρίου 2020 πραγματοποιήθηκαν ακροάσεις με τις υπηρεσίες της Επιτροπής κατόπιν αιτήματος της εταιρείας Wuxi Suntech.
                  
               
                     (28)
                  
                  
                     Η εταιρεία Wuxi Suntech ισχυρίστηκε ότι το καθεστώς της κυριότητάς της άλλαξε στις 11 Μαρτίου 2014, όταν, μετά από σχέδιο αναδιάρθρωσης που εγκρίθηκε από ένα κινέζικο ενδιάμεσο Λαϊκό Δικαστήριο, η εταιρεία Jiangsu Shunfeng Photovoltaic Technology Co., Ltd, θυγατρική της εταιρείας Shunfeng Photovoltaic International Limited (20), αγόρασε όλες τις μετοχές της Wuxi Suntech.
                  
               
                     (29)
                  
                  
                     Σύμφωνα με την εταιρεία Wuxi Suntech, μετά την αναδιάρθρωση αυτή των μετοχικών μεριδίων η εταιρεία Suntech Power Holdings Co., Ltd (στο εξής: Suntech Holdings) (21) έπαψε να είναι ελέγχουσα μητρική εταιρεία της Wuxi Suntech. Δεδομένου ότι η Suntech Holdings ήταν και η τελική δικαιούχος της Suntech France, της Suntech Deutschland και της Suntech Italy, η Wuxi Suntech υποστηρίζει ότι, από τις 11 Μαρτίου 2014, οι ευρωπαϊκές αυτές εταιρείες έπαψαν να συνδέονται με τη Wuxi Suntech. Κατά συνέπεια, από τη στιγμή εκείνη, η εταιρεία Wuxi Suntech δεν ήταν υποχρεωμένη να αναφέρει τις επίμαχες συναλλαγές ως μεταπωλήσεις στο πλαίσιο της ανάληψης υποχρέωσης. Η Wuxi Suntech υποστηρίζει ότι δεν παραβίασε τις υποχρεώσεις υποβολής εκθέσεων που υπέχει βάσει της ανάληψης υποχρέωσης.
                  
               
                     (30)
                  
                  
                     Η Wuxi Suntech υποστήριξε επίσης ότι ενημέρωσε την Επιτροπή σχετικά με αυτή τη μεταβολή του καθεστώτος κυριότητας. Κατά την άποψή της, η Wuxi Suntech, ήδη από τον Δεκέμβριο του 2013, είχε ενημερώσει την Επιτροπή μέσω του συμβούλου της για μια επικείμενη μεταβολή της εταιρικής δομής. Την άποψη αυτή τη βασίζει σε μήνυμα ηλεκτρονικού ταχυδρομείου με ημερομηνία 6 Ιανουαρίου 2014, το οποίο αναφέρεται σε ανακοίνωση του Δεκεμβρίου 2013 χωρίς να παρέχει περισσότερες λεπτομέρειες για το σημείο αυτό. Η Wuxi Suntech υποστήριξε ακόμη ότι στις 22 Μαΐου 2014, απαντώντας σε ερωτηματολόγιο σχετικά με την αλλαγή της επωνυμίας που της είχε στείλει η Επιτροπή, ενημέρωσε την Επιτροπή ότι δεν συνδεόταν πλέον με τις τρεις εταιρείες στην Ευρώπη.
                  
               
                     (31)
                  
                  
                     Επιπλέον, σύμφωνα με την εταιρεία Wuxi Suntech, η υποχρέωση κοινοποίησης που ενέχει βάσει της ρήτρας 5.16 της ανάληψης υποχρέωσης όσον αφορά τις αλλαγές στην εταιρική δομή της έχει τηρηθεί δεόντως με τελευταία κοινοποίηση της πληροφορίας στις 22 Μαΐου 2014.
                  
               
                     (32)
                  
                  
                     Ως εναλλακτικό επιχείρημα, η εταιρεία Wuxi Suntech ισχυρίστηκε ότι η Επιτροπή δεν θα μπορούσε να ακυρώσει τα τιμολόγια ανάληψης υποχρέωσης και να διατάξει την εικαζόμενη αναδρομική είσπραξη δασμών για περασμένες εισαγωγές που είχαν ήδη τεθεί σε ελεύθερη κυκλοφορία. Σύμφωνα με την Wuxi Suntech, η αναδρομική είσπραξη δασμών αντιντάμπινγκ και αντισταθμιστικών δασμών, χωρίς να έχει προηγουμένως καταχωριστεί και εκ νέου επιβληθεί προσωρινός δασμός στις εισαγωγές αυτές, θα συνιστούσε παράβαση του άρθρου 8 παράγραφοι 1, 9 και 10 και του άρθρου 10 παράγραφος 5 του βασικού κανονισμού αντιντάμπινγκ και του άρθρου 13 παράγραφοι 1, 9 και 10 και του άρθρου 16 παράγραφος 5 του βασικού κανονισμού κατά των επιδοτήσεων.
                  
               
                     (33)
                  
                  
                     Τέλος, η εταιρεία Wuxi Suntech υποστήριξε ότι, ακόμη και αν η Επιτροπή μπορούσε να επιβάλει δασμούς αναδρομικά, οι εξουσιοδοτικές διατάξεις του άρθρου 3 παράγραφος 2 στοιχείο β) του εκτελεστικού κανονισμού (ΕΕ) αριθ. 1238/2013, το άρθρο 2 παράγραφος 2 στοιχείο β) του εκτελεστικού κανονισμού (ΕΕ) 2017/367, το άρθρο 2 παράγραφος 2 στοιχείο β) του εκτελεστικού κανονισμού (ΕΕ) αριθ. 1239/2013 και το άρθρο 2 παράγραφος 2 στοιχείο β) του εκτελεστικού κανονισμού (ΕΕ) 2017/366) έληξαν και ανακλήθηκαν με τον εκτελεστικό κανονισμό (ΕΕ) 2017/1570, που σημαίνει ότι σήμερα δεν υπάρχει νομική διάταξη που να επιτρέπει την ακύρωση των τιμολογίων ανάληψης υποχρέωσης.
                  
               
                     (34)
                  
                  
                     Η Επιτροπή εξέτασε τις παρατηρήσεις που υπέβαλε ο παραγωγός-εξαγωγέας και απάντησε με τον τρόπο που ακολουθεί πιο κάτω.
                  
               
                     (35)
                  
                  
                     Η Επιτροπή εξέτασε πρώτα τον ισχυρισμό σύμφωνα με τον οποίο η Suntech France, η Suntech Deutschland και η Suntech Italy δεν ήταν συνδεδεμένα μέρη της Wuxi Suntech από τις 11 Μαρτίου 2014 και, ως εκ τούτου, η εταιρεία δεν είχε καμία υποχρέωση να υποβάλει εκθέσεις για τις μεταπωλήσεις. Για να υποστηρίξει τον ισχυρισμό της, η Wuxi Sectech επισύναψε εγκύκλιο της 21ης Μαρτίου 2014 (22) με την οποία οι Exchange and Clearing Limited και Exchange of Hong Kong Limited (στο εξής: χρηματιστήριο του Χονγκ Κονγκ) γνωστοποίησαν στους μετόχους της Shunfeng Photovoltaic International Limited την προταθείσα «εξαγορά συμμετοχικών τίτλων της Wuxi Suntech» (στο εξής: εξαγορά).
                  
               
                     (36)
                  
                  
                     Σύμφωνα με την εγκύκλιο αυτή, η εξαγορά υπόκειτο σε δύο όρους: α) την έγκριση από το κινεζικό δικαστήριο, το οποίο όντως συνεδρίασε στις 15 Νοεμβρίου 2013 και β) την έγκριση των μετόχων στη γενική συνέλευση που πραγματοποιήθηκε στις 7 Απριλίου 2014. Όπως περιγράφεται στην εγκύκλιο, η εξαγορά θα ήταν έγκυρη μόνο μετά την ψηφοφορία των μετόχων.
                  
               
                     (37)
                  
                  
                     Η εγκύκλιος της 21ης Μαρτίου 2014 τέθηκε για πρώτη φορά υπόψη της Επιτροπής στις 29 Ιουλίου 2019, ως παράρτημα 5 των παρατηρήσεων που υπέβαλε η Wuxi Suntech κατά την ίδια ημερομηνία. Η Επιτροπή έλαβε την επιβεβαίωση ότι η γενική συνέλευση πραγματοποιήθηκε πράγματι στις 7 Απριλίου 2014 κατόπιν αιτήματος της Επιτροπής κατά την ακρόαση της 28ης Αυγούστου 2019. Η Wuxi Suntech κατέθεσε αποδεικτικά στοιχεία σχετικά με την ημερομηνία κατά την οποία πραγματοποιήθηκε η εν λόγω συνέλευση των μετόχων μόλις στις 4 Σεπτεμβρίου 2019, με τη μορφή του παραρτήματος 4 σε μήνυμα ηλεκτρονικού ταχυδρομείου το οποίο απέστειλε ο δικηγόρος της Wuxi Sectech την ίδια ημερομηνία.
                  
               
                     (38)
                  
                  
                     Ωστόσο, η Επιτροπή δεν είναι υποχρεωμένη να παρακολουθεί με δική της πρωτοβουλία τις αλλαγές στην εταιρική δομή των εταιρειών που έχουν προσφέρει ανάληψη υποχρέωσης. Αντίθετα, από τις ρήτρες 5.16 και 9.6 της ανάληψης υποχρέωσης προκύπτει σαφώς ότι αποτελεί καθήκον της οικείας εταιρείας να ενημερώνει την Επιτροπή σχετικά με τέτοιου είδους αλλαγές και να συμμορφώνεται με την ανάληψη υποχρέωσης, έως ότου η ίδια η ανάληψη υποχρέωσης τροποποιηθεί ώστε να ενσωματώσει την αλλαγή, δηλαδή έως ότου αφαιρεθούν από την ανάληψη υποχρέωσης οι επωνυμίες των προηγουμένως συνδεδεμένων εταιρειών.
                  
               
                     (39)
                  
                  
                     Επομένως, ανεξάρτητα από την πραγματική ημερομηνία κατά την οποία πραγματοποιήθηκε η εξαγορά, εξακολουθεί να έχει μεγάλη σημασία η αξιολόγηση του κατά πόσον η Wuxi Suntech εκπλήρωσε τις υποχρεώσεις που ενείχε βάσει των ρητρών 5.16 και 9.6 της ανάληψης υποχρέωσης.
                  
               
                     (40)
                  
                  
                     Η Επιτροπή παρατήρησε καταρχάς ότι ενημερώθηκε για το γεγονός ότι η Wuxi Suntech δεν ήταν πλέον συνδεδεμένη με τη Suntech France, τη Suntech Deutschland και τη Suntech Italy μόλις στις 22 Μαΐου 2014. Συνεπώς, τουλάχιστον για τα τιμολόγια της 13ης Μαρτίου 2014 και της 21ης Μαΐου 2014, δεν μπορεί να υπάρξει αμφιβολία ότι υπήρξε παραβίαση των υποχρεώσεων υποβολής εκθέσεων.
                  
               
                     (41)
                  
                  
                     Η Επιτροπή θεωρεί ότι η εταιρεία Wuxi Suntech δεσμευόταν ακόμη από την υποχρέωση υποβολής εκθέσεων και για το διάστημα μετά τις 22 Μαΐου 2014. Στην πραγματικότητα, οι τρεις συνδεδεμένες εταιρείες δεν έχουν ποτέ επισήμως διαγραφεί από την ανάληψη υποχρέωσης. Ως εκ τούτου, η εταιρεία Wuxi Suntech ήταν υποχρεωμένη να υποβάλει έκθεση σχετικά με αυτές έως την 1η Οκτωβρίου 2017.
                  
               
                     (42)
                  
                  
                     Η ρήτρα 5.16 της ανάληψης υποχρέωσης ορίζει ότι το CCCME και η εταιρεία δεσμεύονται να κοινοποιούν αμέσως στην Επιτροπή οποιαδήποτε μεταβολή της εταιρικής της δομής, η οποία επέρχεται κατά τη διάρκεια της περιόδου εφαρμογής της ανάληψης υποχρέωσης. Αναφέρει επίσης ότι η εταιρεία κατανοεί ότι τέτοιου είδους αλλαγές είναι δυνατόν να οδηγήσουν σε ανάγκη τροποποίησης ορισμένων πτυχών της ανάληψης υποχρέωσης.
                  
               
                     (43)
                  
                  
                     Σύμφωνα με τη ρήτρα 9.6 της ανάληψης υποχρέωσης, τα παραρτήματα αποτελούν αναπόσπαστο τμήμα της ανάληψης υποχρέωσης. Στο παράρτημα IX της ανάληψης υποχρέωσης, ιδίως, απαριθμούνται λεπτομερώς όλα τα συνδεδεμένα μέρη των εξαγωγέων στην Ένωση.
                  
               
                     (44)
                  
                  
                     Από τις δύο αυτές διατάξεις συνάγεται το συμπέρασμα ότι οι νομικές υποχρεώσεις της εταιρείας Wuxi Suntech έναντι της ανάληψης υποχρέωσης παρέμειναν σε ισχύ μέχρι την αφαίρεση των προηγουμένως συνδεδεμένων με αυτήν εταιρειών στην Ένωση από το παράρτημα IX και της έναρξης ισχύος της επικαιροποίησής του. Μόνο τότε θα μπορούσε να αλλάξει η νομική κατάσταση όσον αφορά τη δυνατότητα της Wuxi Suntech να σταματήσει την υποβολή εκθέσεων για τις μεταπωλήσεις. Η αλλαγή αυτή δεν πραγματοποιήθηκε ποτέ.
                  
               
                     (45)
                  
                  
                     Σύμφωνα με τα έγγραφα που υπέβαλε η Wuxi Suntech, οι προετοιμασίες για την εξαγορά άρχισαν τον Οκτώβριο του 2013 πριν η Επιτροπή αποδεχτεί την προσφορά ανάληψης υποχρέωσης στο τελικό στάδιο τον Δεκέμβριο του 2013. Προηγουμένως, τον Ιούλιο του 2013, η εταιρεία Wuxi Suntech — μέσω του CCCME — είχε ήδη υποβάλει την υπογεγραμμένη προσφορά της για την ανάληψη υποχρέωσης. Δεν τροποποίησε την εν λόγω προσφορά ανάληψης υποχρέωσης πριν η Επιτροπή αποδεχτεί την πρόταση στο τελικό στάδιο. Οι τρεις εταιρείες αναφέρονταν σ’ αυτήν ως συνδεδεμένες εταιρείες και δεν υπήρχε καμία ένδειξη για πιθανή επικείμενη μεταβολή στη δομή της εταιρείας.
                  
               
                     (46)
                  
                  
                     Η αποδοχή της ανάληψης υποχρέωσης δημιούργησε έναν άμεσο, σαφή και ειδικό δίαυλο επικοινωνίας μεταξύ των εξαγωγέων και των υπηρεσιών της Επιτροπής για τους σκοπούς των ειδικών υποχρεώσεων που απορρέουν από την ανάληψη υποχρέωσης. Αυτός ο δίαυλος επικοινωνίας ήταν μια υπηρεσιακή ηλεκτρονική θυρίδα που συμπεριλήφθηκε στο κείμενο της ανάληψης υποχρέωσης (23), παρόλο που στο κείμενο της ανάληψης υποχρέωσης καθορίστηκε ως επιλογή και η άμεση επαφή με τον υπεύθυνο υπάλληλο για την ανάληψη υποχρέωσης. Η Wuxi Suntech γνώριζε, συνεπώς, ότι η επικοινωνία της σχετικά με την ανάληψη υποχρέωσης θα έπρεπε να πραγματοποιείται είτε μέσω της υπηρεσιακής ηλεκτρονικής θυρίδας είτε με άμεση επαφή με τον υπεύθυνο υπάλληλο. Ωστόσο, η Wuxi Suntech δεν χρησιμοποίησε ποτέ τους εν λόγω διαύλους επικοινωνίας για να αναφέρει ή να ενημερώσει την Επιτροπή σχετικά με κάποια αλλαγή στην εταιρική δομή της.
                  
               
                     (47)
                  
                  
                     Αντί γι’ αυτό, η Wuxi Suntech άνοιξε έναν νέο δίαυλο επικοινωνίας: ισχυρίστηκε ότι, ήδη από τον Δεκέμβριο του 2013, επικοινώνησε με την ομάδα της Επιτροπής που ήταν επιφορτισμένη με τις αρχικές έρευνες αντιντάμπινγκ και κατά των επιδοτήσεων για να αναφέρει προκαταρκτικά επικείμενες αλλαγές στη δομή της Wuxi Suntech. Η Wuxi Suntech δεν παρείχε στοιχεία που να τεκμηριώνουν αυτή την επικοινωνία ούτε στοιχεία τα οποία να αποδεικνύουν ποιες πληροφορίες αντάλλαξαν, παρά μόνο ένα μήνυμα ηλεκτρονικού ταχυδρομείου της 6ης Ιανουαρίου 2014, το οποίο αναφέρεται στην εν λόγω επικοινωνία του Δεκεμβρίου 2013.
                  
               
                     (48)
                  
                  
                     Στις 6 Ιανουαρίου 2014 η Wuxi Suntech απέστειλε στην υπηρεσιακή ηλεκτρονική θυρίδα για τις αρχικές έρευνες αντιντάμπινγκ και κατά των επιδοτήσεων (24) ηλεκτρονικό μήνυμα για να ζητήσει «ειδικό ερωτηματολόγιο/ερωτηματολόγιο για την αλλαγή επωνυμίας». Οι υπηρεσίες της Επιτροπής απάντησαν αποστέλλοντας ένα προσαρμοσμένο ερωτηματολόγιο για την «αλλαγή επωνυμίας» στη Wuxi Suntech, όπως συμβαίνει συνήθως όταν ζητείται αλλαγή της επωνυμίας. Στις 14 Ιανουαρίου 2014 με μήνυμα ηλεκτρονικού ταχυδρομείου η Wuxi Suntech έδωσε περισσότερες εξηγήσεις σχετικά με την αλλαγή της εταιρικής της δομής. Μετά το εν λόγω μήνυμα ηλεκτρονικού ταχυδρομείου, ακολούθησε στις 22 Μαΐου 2014 απάντηση η οποία περιείχε το συμπληρωμένο ερωτηματολόγιο για την «αλλαγή της επωνυμίας». Το ερωτηματολόγιο αυτό ανέφερε για πρώτη φορά την πλήρη νέα εταιρική δομή και διευκρίνιζε ότι οι τρεις προηγουμένως συνδεδεμένες εταιρείες της Wuxi Suntech στην Ένωση δεν συνδέονταν πλέον με αυτήν.
                  
               
                     (49)
                  
                  
                     Τον Μάρτιο του 2014 η Wuxi Suntech αποφάσισε μονομερώς να διακόψει την υποβολή εκθέσεων στην Επιτροπή σχετικά με τις μεταπωλήσεις των εταιρειών Suntech France, Suntech Deutschland και Suntech Italy. Ωστόσο, η Wuxi Suntech δεν ζήτησε ποτέ, μέσω κανενός εκ των δύο διαύλων επικοινωνίας, να αφαιρεθούν από το κείμενο της ανάληψης υποχρέωσης οι εταιρείες στην Ευρώπη.
                  
               
                     (50)
                  
                  
                     Η μονομερής αυτή απόφαση χωρίς να αφαιρεθούν ποτέ οι τρεις ευρωπαϊκές εταιρείες από την ανάληψη υποχρέωσης ήταν αντίθετη προς τους συμφωνηθέντες όρους της ανάληψης υποχρέωσης. Η νομική υποχρέωση που ορίζεται στη ρήτρα 5.16 της ανάληψης υποχρέωσης τηρήθηκε μόνον όταν οι προηγουμένως συνδεδεμένες εταιρείες στην Ευρωπαϊκή Ένωση αφαιρέθηκαν από το κείμενο της ανάληψης υποχρέωσης. Μέχρι τότε, ίσχυαν οι υποχρεώσεις υποβολής εκθέσεων της Wuxi Suntech. Είναι καθήκον των εταιρειών που υφίστανται εταιρικές διαρθρωτικές αλλαγές να διαχειριστούν τους συμβατικούς κινδύνους και τις συνέπειες των αλλαγών αυτών. Το βάρος της διαχείρισης δεν ήταν από την πλευρά της Επιτροπής.
                  
               
                     (51)
                  
                  
                     Η ολοκλήρωση της εξαγοράς, η ημερομηνία κατά την οποία εικάζεται ότι πραγματοποιήθηκε και οι συνέπειες για τη λειτουργία της ανάληψης υποχρέωσης ήταν ζητήματα που έπρεπε να τεθούν υπόψη της Επιτροπής προκειμένου να αιτιολογηθεί μια τέτοιου είδους αλλαγή στην ανάληψη υποχρέωσης. Μέχρι τη λήψη απόφασης από την πλευρά της Επιτροπής σχετικά με την αποδοχή της τροποποίησης των όρων της ανάληψης υποχρέωσης, η Wuxi Suntech έπρεπε να συμμορφώνεται με τους όρους της, μεταξύ των οποίων είναι και η υποβολή εκθέσεων σχετικά με τις εταιρείες που έχουν καταγραφεί ως συνδεδεμένες με αυτήν στην ανάληψη υποχρέωσης. Επιπλέον, στον βαθμό που η εξαγορά οδήγησε στην ανάγκη τροποποίησης της ανάληψης υποχρέωσης, η Wuxi Suntech ήταν εκείνη που έπρεπε να κινήσει τη διαδικασία για την αλλαγή αυτή.
                  
               
                     (52)
                  
                  
                     Ως εκ τούτου, η Επιτροπή έκρινε ότι οι συναλλαγές από την εταιρεία Wuxi Suntech προς τη Suntech Deutschland, τη Suntech Italy και η τη Suntech France που αναφέρονται στην αιτιολογική σκέψη 23 θα έπρεπε να είχαν περιληφθεί στην υποβολή εκθέσεων για τις μεταπωλήσεις. Το γεγονός ότι τα στοιχεία αυτά δεν υποβλήθηκαν συνιστά παραβίαση της ανάληψης υποχρέωσης.
                  
               
                     (53)
                  
                  
                     Εν πάση περιπτώσει, χάριν επιχειρηματολογίας και μόνο, ανεξάρτητα από την ακριβή ημερομηνία κατά την οποία πραγματοποιήθηκε η εξαγορά, θα έπρεπε τουλάχιστον να είχαν αναφερθεί οι μεταπωλήσεις σχετικά με τα τιμολόγια που είχαν εκδοθεί πριν από τις 22 Μαΐου 2014, επειδή προηγούνται της ημερομηνίας κατά την οποία η εταιρεία ενημέρωσε την ομάδα που ήταν υπεύθυνη για την αρχική έρευνα ότι δεν ήταν πλέον συνδεδεμένη με τις τρεις εταιρείες στην Ένωση. Επομένως, ο πρώτος ισχυρισμός απορρίφθηκε.
                  
               
                     (54)
                  
                  
                     Όσον αφορά τον ισχυρισμό περί της εικαζόμενης αναδρομικής ισχύος της επιβολής των μέτρων, η Επιτροπή παρατήρησε ότι, σύμφωνα με το άρθρο 8 παράγραφος 10 του βασικού κανονισμού αντιντάμπινγκ και το άρθρο 13 παράγραφος 10 του βασικού κανονισμού κατά των επιδοτήσεων, μπορεί να επιβληθεί προσωρινός δασμός μόνο στην περίπτωση που δεν έχει ολοκληρωθεί η έρευνα που οδήγησε στην ανάληψη υποχρέωσης. Ωστόσο, οι διατάξεις αυτές δεν εφαρμόζονται σε ένα σενάριο όπως το παρόν.
                  
               
                     (55)
                  
                  
                     Η παρούσα υπόθεση αφορά την άρση της προσωρινής μη καταβολής δασμών αντιντάμπινγκ και αντισταθμιστικών δασμών, διότι διαπιστώθηκε ότι οι προϋποθέσεις για τη συνέχιση της εν λόγω μη καταβολής δεν υφίστανται πλέον.
                  
               
                     (56)
                  
                  
                     Η Επιτροπή υπενθυμίζει ότι, σύμφωνα με την απόφαση 2013/423/ΕΕ, οι παραβιάσεις της ανάληψης υποχρέωσης θα μπορούσαν να αναφέρονται σε συγκεκριμένες συναλλαγές (25). Οι συναλλαγές αυτές που παραβιάζουν την εν λόγω ανάληψη υποχρέωσης παρουσιάζονταν σε τιμολόγια που πρέπει να ακυρωθούν από την Επιτροπή. Με τον τρόπο αυτό οι τελωνειακές αρχές των κρατών μελών θα μπορέσουν να εισπράξουν την πλήρη τελωνειακή οφειλή. Αυτό δεν θίγει τη δυνατότητα των τελωνειακών αρχών να εισπράττουν τους εν λόγω δασμούς ανεξάρτητα από την επίσημη διαπίστωση της Επιτροπής για την παραβίαση της ανάληψης υποχρέωσης, βάσει των γενικών κανόνων του εκτελεστικού κανονισμού 1238/2013 και του εκτελεστικού κανονισμού 1239/2013.
                  
               
                     (57)
                  
                  
                     Με την ακύρωση η Επιτροπή γνωστοποιεί στις τελωνειακές αρχές των κρατών μελών ότι αίρεται η προσωρινή μη είσπραξη των ισχυόντων δασμών αντιντάμπινγκ και των αντισταθμιστικών δασμών και ότι για τις εν λόγω εισαγωγές πρέπει να εισπραχθούν οι ατομικοί δασμοί. Υπό τις συνθήκες αυτές, αρχίζουν να εφαρμόζονται οι οριστικοί δασμοί που ορίζονται από το άρθρο 9 παράγραφος 4 του βασικού κανονισμού αντιντάμπινγκ και το άρθρο 14 παράγραφος 4 του βασικού κανονισμού κατά των επιδοτήσεων.
                  
               
                     (58)
                  
                  
                     Η είσπραξη δασμών που θα έπρεπε να έχουν καταβληθεί δεν αποτελεί παραβίαση της αρχής της μη αναδρομικότητας ή, για το θέμα αυτό, παραβίαση της αρχής της δικαιολογημένης εμπιστοσύνης: Η εταιρεία Wuxi Suntech βρισκόταν σε κατάσταση που της επέβαλε να μην παραβιάσει τους όρους της ανάληψης υποχρέωσης ώστε, σε αντάλλαγμα, να επωφεληθεί από την προσωρινή μη είσπραξη των δασμών αντιντάμπινγκ και των αντισταθμιστικών δασμών. Δεδομένου ότι δεν τήρησε τους όρους αυτούς, δεν μπορεί να ισχυριστεί ότι έχει αποκτήσει δικαιολογημένη εμπιστοσύνη από μια κατάσταση η οποία μπορούσε να μεταβληθεί υπό ορισμένες συνθήκες. Ο ισχυρισμός περί εικαζόμενης αναδρομικής ισχύος απορρίφθηκε.
                  
               
                     (59)
                  
                  
                     Τέλος, η Επιτροπή εξέτασε τον ισχυρισμό σύμφωνα με τον οποίο το άρθρο 3 παράγραφος 2 στοιχείο β) του εκτελεστικού κανονισμού (ΕΕ) αριθ. 1238/2013, το άρθρο 2 παράγραφος 2 στοιχείο β) του εκτελεστικού κανονισμού (ΕΕ) 2017/367, το άρθρο 2 παράγραφος 2 στοιχείο β) του εκτελεστικού κανονισμού (ΕΕ) αριθ. 1239/2013 και το άρθρο 2 παράγραφος 2 στοιχείο β) του εκτελεστικού κανονισμού (ΕΕ) 2017/366) έληξαν και ανακλήθηκαν από τον εκτελεστικό κανονισμό (ΕΕ) 2017/1570. Κατά συνέπεια, η Wuxi Suntech ισχυρίζεται ότι σήμερα δεν υπάρχει νομική διάταξη στην οποία να μπορεί να στηριχτεί η ακύρωση των τιμολογίων ανάληψης υποχρέωσης.
                  
               
                     (60)
                  
                  
                     Η Επιτροπή εξήγησε ότι η παραβίαση της ανάληψης υποχρέωσης πραγματοποιήθηκε κατά τη διάρκεια της περιόδου εφαρμογής της ανάληψης υποχρέωσης.
                  
               
                     (61)
                  
                  
                     Όπως αναφέρεται στην αιτιολογική σκέψη 17 πιο πάνω, η αιτιολογική σκέψη 54 του εκτελεστικού κανονισμού (ΕΕ) 2017/1570 αναφέρει: «Η Επιτροπή συνεχίζει να διενεργεί έρευνες όσον αφορά τη συμμόρφωση με την ανάληψη υποχρέωσης ως προς τις τιμές και ενδέχεται να κινήσει νέες έρευνες για τα προϊόντα που είχαν τεθεί σε ελεύθερη κυκλοφορία ενώ εξακολουθούσε να ισχύει η ανάληψη υποχρέωσης ως προς τις τιμές. Για τις εν λόγω έρευνες, τα άρθρα 2 και 3 των εκτελεστικών κανονισμών (ΕΕ) 2017/366 και (ΕΕ) 2017/367 εξακολουθούν να αποτελούν το εφαρμοστέο δίκαιο. Ειδικότερα, τελωνειακή οφειλή γεννάται κατά την αποδοχή της διασάφησης για θέση σε ελεύθερη κυκλοφορία: α) όταν αποδεικνύεται, όσον αφορά τις εισαγωγές που τιμολογούνται από εταιρείες που υπόκεινται στην ανάληψη υποχρέωσης, ότι δεν πληρούνται μία ή περισσότερες από τις προϋποθέσεις της ανάληψης υποχρέωσης ή β) όταν η Επιτροπή διαπιστώσει παραβίαση της ανάληψης υποχρέωσης με κανονισμό ή απόφαση που αναφέρεται σε συγκεκριμένες συναλλαγές και χαρακτηρίζει άκυρα τα σχετικά τιμολόγια ανάληψης υποχρέωσης. Επιπλέον, η Επιτροπή θεώρησε ότι ένας παραγωγός-εξαγωγέας ο οποίος διαπιστώθηκε ότι έχει παραβιάσει την ανάληψη υποχρέωσης δεν θα πρέπει να επωφελείται από την ΕΤΕ μεταβλητού δασμού, ακόμη και αν οι διαπιστώσεις αυτές έγιναν μετά τη λήξη ισχύος της ανάληψης υποχρέωσης ως προς την τιμή. Σε τέτοιου είδους περιπτώσεις, η ΕΤΕ μεταβλητού δασμού δεν θα πρέπει πλέον να ισχύει. Η Επιτροπή θα πρέπει στη συνέχεια να αφαιρέσει τα ονόματα των/της αντίστοιχης/-ων εταιρείας/-ιών από το νέο παράρτημα VI και το νέο παράρτημα 5 με την ίδια νομική πράξη με την οποία διαπιστώνεται η μη συμμόρφωση.»
                  
               
                     (62)
                  
                  
                     Στο πλαίσιο αυτό, η Επιτροπή παρατήρησε ότι αντλεί την εξουσία για την ακύρωση των σχετικών τιμολογίων από το άρθρο 14 του βασικού κανονισμού αντιντάμπινγκ και το άρθρο 24 του βασικού κανονισμού κατά των επιδοτήσεων. Επιπλέον, ο εκτελεστικός κανονισμός της Επιτροπής που ακυρώνει τα τιμολόγια αναφέρει μόνο τη νομική συνέπεια της παραβίασης της ανάληψης υποχρέωσης, η οποία απορρέει άμεσα από το άρθρο 8 του βασικού κανονισμού αντιντάμπινγκ και το άρθρο 13 του βασικού κανονισμού κατά των επιδοτήσεων. Οι εξουσίες αυτές καταγράφονται εκ νέου στο άρθρο 2 του εκτελεστικού κανονισμού (ΕΕ) 2017/366, στο άρθρο 2 του εκτελεστικού κανονισμού (ΕΕ) 2017/367, καθώς και στο άρθρο 3 του εκτελεστικού κανονισμού (ΕΕ) αριθ. 1238/2013 και στο άρθρο 2 του εκτελεστικού κανονισμού (ΕΕ) αριθ. 1239/2013.
                  
               
                     (63)
                  
                  
                     Δεδομένου ότι η επίμαχη παραβίαση εκδηλώθηκε σε χρονική στιγμή πριν από την έναρξη ισχύος του εκτελεστικού κανονισμού για την κατάργηση, η Επιτροπή είναι σε θέση να ακυρώσει τα τιμολόγια της ανάληψης υποχρέωσης δυνάμει της εφαρμογής των άρθρων 8 και 14 του βασικού κανονισμού αντιντάμπινγκ, των άρθρων 13 και 24 του βασικού κανονισμού κατά των επιδοτήσεων, του άρθρου 3 του εκτελεστικού κανονισμού (ΕΕ) αριθ. 1238/2013, του άρθρου 2 του εκτελεστικού κανονισμού (ΕΕ) 2017/367, του άρθρου 2 του εκτελεστικού κανονισμού (ΕΕ) αριθ. 1239/2013, και του άρθρου 2 του εκτελεστικού κανονισμού (ΕΕ) 2017/366. Το γεγονός ότι η Επιτροπή δεν έλαβε γνώση της εν λόγω παραβίασης παρά μόνο μετά την κατάργηση των διατάξεων αυτών από τον εκτελεστικό κανονισμό (ΕΕ) 2017/1570 δεν υπονομεύει την ανάγκη για την αποτελεσματική εφαρμογή των εν λόγω κανόνων και την απαίτηση για ακύρωση των τιμολογίων από τη χρονική στιγμή κατά την οποία συνέβη η παραβίαση. Επομένως, το επιχείρημα αυτό απορρίφθηκε.
                  
               Η.   ΠΑΡΑΒΙΑΣΗ ΤΗΣ ΑΝΑΛΗΨΗΣ ΥΠΟΧΡΕΩΣΗΣ ΚΑΙ ΕΠΙΒΟΛΗ ΟΡΙΣΤΙΚΩΝ ΔΑΣΜΩΝ
         
         
                     (64)
                  
                  
                     Σύμφωνα με το άρθρο 8 παράγραφος 7 και το άρθρο 8 παράγραφος 9 του βασικού κανονισμού αντιντάμπινγκ, το άρθρο 13 παράγραφος 7 και το άρθρο 13 παράγραφος 9 του βασικού κανονισμού κατά των επιδοτήσεων, καθώς και σύμφωνα με τους όρους της ανάληψης υποχρέωσης, η Επιτροπή κατέληξε στο συμπέρασμα ότι η εταιρεία Wuxi Suntech παραβίασε την ανάληψη υποχρέωσης ενώ αυτή βρισκόταν ακόμη σε ισχύ.
                  
               
                     (65)
                  
                  
                     Ως εκ τούτου, σύμφωνα με το άρθρο 8 παράγραφος 7 και το άρθρο 8 παράγραφος 9 και το άρθρο 14 του βασικού κανονισμού αντιντάμπινγκ, το άρθρο 13 παράγραφος 7, το άρθρο 13 παράγραφος 9 και το άρθρο 24 του βασικού κανονισμού κατά των επιδοτήσεων, το άρθρο 3 παράγραφος 2 στοιχείο β) του εκτελεστικού κανονισμού (ΕΕ) αριθ. 1238/2013, το άρθρο 2 παράγραφος 2 στοιχείο β) του εκτελεστικού κανονισμού (ΕΕ) 2017/367, το άρθρο 2 παράγραφος 2 στοιχείο β) του εκτελεστικού κανονισμού (ΕΕ) αριθ. 1239/2013 και το άρθρο 2 παράγραφος 2 στοιχείο β) του εκτελεστικού κανονισμού (ΕΕ) 2017/366 που βρίσκονταν σε ισχύ κατά την αποδοχή της τελωνειακής διασάφησης για θέση σε ελεύθερη κυκλοφορία, τα τιμολόγια της εταιρείας Wuxi Suntech που απαριθμούνται στην αιτιολογική σκέψη 24 κηρύσσονται άκυρα.
                  
               
                     (66)
                  
                  
                     Εναπόκειται στις εθνικές τελωνειακές αρχές να εκτιμήσουν κατά πόσον οι ισχύουσες προθεσμίες παραγραφής έχουν λήξει σύμφωνα με τους κανόνες που περιλαμβάνονται στο άρθρο 221 του κανονισμού (ΕΟΚ) αριθ. 2913/92 (26) και στο άρθρο 103 του κανονισμού (ΕΕ) αριθ. 952/2013 (27). Δεδομένου ότι οι κανόνες αυτοί αποτελούν ουσιαστικούς κανόνες, το χρονικό πεδίο εφαρμογής τους εξαρτάται από την ημερομηνία θέσης σε ισχύ της ελεύθερης κυκλοφορίας των εμπορευμάτων (28).
                  
               
                     (67)
                  
                  
                     Η τελωνειακή οφειλή που προέκυψε κατά την αποδοχή της διασάφησης για θέση σε ελεύθερη κυκλοφορία θα πρέπει να εισπραχθεί και να καταχωριστεί στους λογαριασμούς από τις εθνικές τελωνειακές αρχές σύμφωνα με τα άρθρα 218 και επόμενα του κανονισμού (ΕΟΚ) αριθ. 2913/92 και με το άρθρο 105 του κανονισμού (ΕΕ) αριθ. 952/2013.
                  
               
                     (68)
                  
                  
                     Η Επιτροπή υπενθυμίζει επίσης ότι, όταν οι τελωνειακές αρχές των κρατών μελών έχουν ενδείξεις ότι η τιμή που αναγράφεται σε τιμολόγιο ανάληψης υποχρέωσης δεν αντιστοιχεί στην τιμή που καταβλήθηκε στην πραγματικότητα, θα πρέπει να ερευνούν αν παραβιάστηκε η απαίτηση να συμπεριλαμβάνονται τυχόν μειώσεις τιμών στα τιμολόγια ανάληψης υποχρέωσης ή δεν τηρήθηκε η ΕΤΕ.
                  
               
                     (69)
                  
                  
                     Αν οι τελωνειακές αρχές των κρατών μελών καταλήξουν ότι σημειώθηκε παράβαση ή ότι δεν τηρήθηκε η ETE, θα πρέπει, συνεπεία τούτου, να εισπράττουν τους δασμούς.
                  
               
                     (70)
                  
                  
                     Προκειμένου να διευκολύνεται το έργο των τελωνειακών αρχών των κρατών μελών, η Επιτροπή θα πρέπει να κοινοποιεί στις περιπτώσεις αυτές το απόρρητο κείμενο και άλλες πληροφορίες της ανάληψης υποχρέωσης με μοναδικό σκοπό την εθνική διαδικασία βάσει του άρθρου 4 παράγραφος 3 της Συνθήκης για τη λειτουργία της Ευρωπαϊκής Ένωσης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Τα τιμολόγια ανάληψης υποχρέωσης που απαριθμούνται στο παράρτημα κηρύσσονται άκυρα.
            
            
               2.   Εισπράττονται οι δασμοί αντιντάμπινγκ και οι αντισταθμιστικοί δασμοί που οφείλονται κατά την αποδοχή της τελωνειακής διασάφησης για θέση σε ελεύθερη κυκλοφορία βάσει του άρθρου 3 παράγραφος 2 στοιχείο β) του εκτελεστικού κανονισμού (ΕΕ) αριθ. 1238/2013, του άρθρου 2 παράγραφος 2 στοιχείο β) του εκτελεστικού κανονισμού (ΕΕ) 2017/367, του άρθρου 2 παράγραφος 2 στοιχείο β) του εκτελεστικού κανονισμού (ΕΕ) αριθ. 1239/2013 και του άρθρου 2 παράγραφος 2 στοιχείο β) του εκτελεστικού κανονισμού (ΕΕ) 2017/366, εκτός αν οι ισχύουσες προθεσμίες παραγραφής έχουν λήξει σύμφωνα με τους κανόνες που περιλαμβάνονται στο άρθρο 221 του κανονισμού (ΕΟΚ) αριθ. 2913/92 (29) και στο άρθρο 103 του κανονισμού (ΕΕ) αριθ. 952/2013 (30).
            
         
         
            Άρθρο 2
            
               1.   Όταν οι τελωνειακές αρχές των κρατών μελών έχουν ενδείξεις ότι η τιμή που παρουσιάζεται σε τιμολόγιο ανάληψης υποχρέωσης, σύμφωνα με το άρθρο 3 παράγραφος 1 στοιχείο β) του εκτελεστικού κανονισμού (ΕΕ) αριθ. 1238/2013, το άρθρο 2 παράγραφος 1 στοιχείο β) του εκτελεστικού κανονισμού (ΕΕ) 2017/367, το άρθρο 2 παράγραφος 1 στοιχείο β) του εκτελεστικού κανονισμού (ΕΕ) αριθ. 1239/2013 και το άρθρο 2 παράγραφος 1 στοιχείο β) του εκτελεστικού κανονισμού (ΕΕ) 2017/366, το οποίο εκδόθηκε από την εταιρεία Wuxi Suntech Power Co. Ltd πριν από την έναρξη ισχύος του παρόντος κανονισμού, δεν αντιστοιχεί στην καταβληθείσα τιμή και ότι, ως εκ τούτου, η εν λόγω εταιρεία ίσως παραβίασε την ανάληψη υποχρέωσης, οι τελωνειακές αρχές μπορούν, αν χρειαστεί για τον σκοπό της διενέργειας εθνικών διαδικασιών, να ζητήσουν από την Επιτροπή να τους κοινοποιήσει αντίγραφο της ανάληψης υποχρέωσης και άλλες πληροφορίες, προκειμένου να επαληθεύσουν την εφαρμοστέα ελάχιστη τιμή εισαγωγής («ΕΤΕ») την ημέρα της έκδοσης του τιμολογίου ανάληψης υποχρέωσης.
            
            
               2.   Αν η επαλήθευση που αναφέρεται στην παράγραφο 1 αποκαλύψει ότι οι εκπτώσεις και οι μειώσεις τιμών δεν περιλήφθηκαν στο εμπορικό τιμολόγιο, εισπράττονται οι δασμοί που οφείλονται βάσει του άρθρου 3 παράγραφος 2 στοιχείο α) του εκτελεστικού κανονισμού (ΕΕ) αριθ. 1238/2013, του άρθρου 2 παράγραφος 2 στοιχείο α) του εκτελεστικού κανονισμού (ΕΕ) 2017/367, του άρθρου 2 παράγραφος 2 στοιχείο α) του εκτελεστικού κανονισμού (ΕΕ) αριθ. 1239/2013 και του άρθρου 2 παράγραφος 2 στοιχείο α) του εκτελεστικού κανονισμού (ΕΕ) 2017/366.
            
            
               3.   Οι πληροφορίες σύμφωνα με την παράγραφο 1 μπορούν να χρησιμοποιούνται μόνο για τον σκοπό της επιβολής δασμών που οφείλονται βάσει του άρθρου 3 παράγραφος 2 στοιχείο α) του εκτελεστικού κανονισμού (ΕΕ) αριθ. 1238/2013, του άρθρου 2 παράγραφος 2 στοιχείο α) του εκτελεστικού κανονισμού (ΕΕ) 2017/367, του άρθρου 2 παράγραφος 2 στοιχείο α) του εκτελεστικού κανονισμού (ΕΕ) αριθ. 1239/2013 και του άρθρου 2 παράγραφος 2 στοιχείο α) του εκτελεστικού κανονισμού (ΕΕ) 2017/366. Στο πλαίσιο αυτό, οι τελωνειακές αρχές των κρατών μελών μπορούν να παράσχουν στον οφειλέτη των εν λόγω δασμών τις πληροφορίες αυτές με μοναδικό σκοπό τη διασφάλιση των δικαιωμάτων υπεράσπισής τους. Οι πληροφορίες αυτές δεν μπορούν να κοινοποιηθούν σε καμία περίπτωση σε τρίτα μέρη.
            
         
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Μαρτίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 176 της 30.6.2016, σ. 55.
         
            (3)  ΕΕ L 325 της 5.12.2013, σ. 1.
         
            (4)  ΕΕ L 325 της 5.12.2013, σ. 66.
         
            (5)  ΕΕ L 56 της 3.3.2017, σ. 1.
         
            (6)  ΕΕ L 56 της 3.3.2017, σ. 131.
         
            (7)  ΕΕ L 238 της 16.9.2017, σ. 22.
         
            (8)  ΕΕ L 209 της 3.8.2013, σ. 26.
         
            (9)  ΕΕ L 325 της 5.12.2013, σ. 214.
         
            (10)  ΕΕ L 270 της 11.9.2014, σ. 6.
         
            (11)  Εκτελεστικοί κανονισμοί της Επιτροπής (ΕΕ) 2015/866 (ΕΕ L 139 της 5.6.2015, σ. 30), (ΕΕ) 2015/1403 (ΕΕ L 218 της 19.8.2015, σ. 1), (ΕΕ) 2015/2018 (ΕΕ L 295 της 12.11.2015, σ. 23), (ΕΕ) 2016/115 (ΕΕ L 23 της 29.1.2016, σ. 47), (ΕΕ) 2016/1045 (ΕΕ L 170 της 29.6.2016, σ. 5), (ΕΕ) 2016/1382 (ΕΕ L 222 της 17.8.2016, σ. 10), (ΕΕ) 2016/1402 (ΕΕ L 228 της 23.8.2016, σ. 16), (ΕΕ) 2016/1998 (ΕΕ L 308 της 16.11.2016, σ. 8), (ΕΕ) 2016/2146 (ΕΕ L 333 της 8.12.2016, σ. 4), (ΕΕ) 2017/454 (ΕΕ L 71 της 16.3.2017, σ. 5), (ΕΕ) 2017/941 (ΕΕ L 142 της 2.6.2017, σ. 43), (ΕΕ) 2017/1408 (ΕΕ L 201 της 2.8.2017, σ. 3), (ΕΕ) 2017/1497 (ΕΕ L 218 της 24.8.2017, σ. 10), (ΕΕ) 2017/1524 (ΕΕ L 230 της 6.9.2017, σ. 11), (ΕΕ) 2017/1589 (ΕΕ L 241 της 20.9.2017, σ. 21) για την ανάκληση της αποδοχής ανάληψης υποχρέωσης για διάφορους παραγωγούς-εξαγωγείς.
         
            (12)  ΕΕ L 37 της 12.2.2016, σ. 76.
         
            (13)  ΕΕ L 37 της 12.2.2016, σ. 56.
         
            (14)  ΕΕ C 310 της 3.9.2018, σ. 4.
         
            (15)  ΕΕ C 310 της 3.9.2018, σ. 5.
         
            (16)  ΕΕ L 260 της 17.10.2018, σ. 8.
         
            (17)  ΕΕ L 207 της 7.8.2019, σ. 12.
         
            (18)  EU:C:2019:440.
         
            (19)  Η επιχείρηση ορίζει το «τιμολόγιο μεταπώλησης» ως τιμολόγιο πώλησης που εκδίδεται στον πρώτο ανεξάρτητο πελάτη στην Ένωση από συνδεδεμένο μέρος στην Ένωση για το καλυπτόμενο προϊόν ή το υπό εξέταση προϊόν (μέρος 1, Ορισμοί).
         
            (20)  Επί του παρόντος αναφέρεται ως Shunfeng International Clean Energy Limited («SFCE»).
         
            (21)  Από κοινού με την κατά 100 % θυγατρική της Power Solar System Co.Ltd.
         
            (22)  Έγγραφο που επισυνάπτεται ως παράρτημα 5 των παρατηρήσεων της Wuxi Suntech της 29ης Ιουλίου 2019.
         
            (23)  Η εν λόγω υπηρεσιακή ηλεκτρονική θυρίδα είναι «TRADE-UT-HELPDESK@ec.europa.eu».
         
            (24)  Οι εν λόγω ηλεκτρονικές θυρίδες είναι οι «TRADE-SOLAR-DUMPING@ec.europa.eu» και «TRADE-SOLAR-SUBSIDY@ec.europa.eu», οι οποίες είχαν κοινοποιηθεί σε όλα τα μέρη στις ανακοινώσεις για την έναρξη που αφορούσαν τις έρευνες αυτές.
         
            (25)  Απόφαση 2013/423/ΕΕ της Επιτροπής, της 2ας Αυγούστου 2013, για την αποδοχή ανάληψης υποχρέωσης που προτάθηκε στο πλαίσιο της διαδικασίας αντιντάμπινγκ όσον αφορά τις εισαγωγές φωτοβολταϊκών συστοιχιών κρυσταλλικού πυριτίου και βασικών συστατικών στοιχείων (π.χ. κυψέλες και πλακίδια) καταγωγής ή προέλευσης Λαϊκής Δημοκρατίας της Κίνας, ΕΕ L 209 της 3.8.2013, σ. 26, αιτιολογικές σκέψεις 14 και 15.
         
            (26)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα, ΕΕ L 302 της 19.10.1992, σ. 1.
         
            (27)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα, ΕΕ L 269 της 10.10.2013, σ. 1.
         
            (28)  Απόφαση της 23ης Φεβρουαρίου 2006, Molenbergnatie NV, C-201/04, ECLI: EU:C:2006:136, σκέψη 41.
         
            (29)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα, ΕΕ L 302 της 19.10.1992, σ. 1.
         
            (30)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα, ΕΕ L 269 της 10.10.2013, σ. 1.
      
      
         
            ΠΑΡΑΡΤΗΜΑ
            Κατάλογος των τιμολογίων ανάληψης υποχρέωσης που εκδόθηκαν από την εταιρεία Wuxi Suntech Power Co. Ltd, τα οποία κηρύσσονται άκυρα:
            
                        Αριθμός εμπορικού τιμολογίου που συνοδεύει εμπορεύματα τα οποία υπόκεινται σε ανάληψη υποχρέωσης
                     
                     
                        Ημερομηνία
                     
                  
                        SFDE20140601~0640
                     
                     
                        30.6.2014
                     
                  
                        SFDE20140245~0284
                     
                     
                        30.6.2014
                     
                  
                        SFDE20140165~0204
                     
                     
                        30.6.2014
                     
                  
                        SFDE20140001~0002
                     
                     
                        13.6.2014
                     
                  
                        SFDE20140005~0044
                     
                     
                        30.6.2014
                     
                  
                        SFDE20140481~0520
                     
                     
                        30.6.2014
                     
                  
                        SFDE20140045~0084
                     
                     
                        30.6.2014
                     
                  
                        SFDE20140365~0404
                     
                     
                        30.6.2014
                     
                  
                        SFDE20140285~0324
                     
                     
                        30.6.2014
                     
                  
                        SFDE20140561~0600
                     
                     
                        30.6.2014
                     
                  
                        SFDE20140325~0364
                     
                     
                        30.6.2014
                     
                  
                        SFDE20140721~0760
                     
                     
                        30.6.2014
                     
                  
                        SFDE20140125~0164
                     
                     
                        30.6.2014
                     
                  
                        SFDE20140761~0800
                     
                     
                        30.6.2014
                     
                  
                        SFDE20140445~0480
                     
                     
                        30.6.2014
                     
                  
                        SFDE20140641~0680
                     
                     
                        30.6.2014
                     
                  
                        SFDE20140521~0560
                     
                     
                        30.6.2014
                     
                  
                        SFDE20140205~0244
                     
                     
                        30.6.2014
                     
                  
                        SFDE20140681~0720
                     
                     
                        30.6.2014
                     
                  
                        SFDE20140405~0444
                     
                     
                        30.6.2014
                     
                  
                        SFDE20140085~0124
                     
                     
                        30.6.2014
                     
                  
                        SFDE20140003~0004
                     
                     
                        11.7.2014
                     
                  
                        REF0001~0040
                     
                     
                        19.9.2014
                     
                  
                        REF_EXWX0023~0027
                     
                     
                        19.9.2014
                     
                  
                        REF_EXWX0001~0022
                     
                     
                        19.9.2014
                     
                  
                        0308001312-009
                     
                     
                        21.5.2014
                     
                  
                        0308001312-015
                     
                     
                        17.7.2014
                     
                  
                        Lavansol201400001
                     
                     
                        13.3.2014